b'\n_START_ARTICLE_\nArra\xc5\xa1ka zveza\n_START_PARAGRAPH_\nArra\xc5\xa1ka zveza (nizozemsko: Unie van Atrecht) je bila zveza nizozemskih provinc, ustanovljena 6. januarja 1579 v Arrasu, s katero so se najju\xc5\xbenej\xc5\xa1e province odrekle boju za osamosvojitev, priznale lojalnost \xc5\xa1panskemu kralju Filipu II. in katoli\xc5\xa1ko vero kot edino dovoljeno vero._NEWLINE_Nova mo\xc4\x8dna \xc5\xa1panska vojska ki je na za\xc4\x8detku leta 1578 prispela na Nizozemsko pod vodstvom Aleksandra Farneseja, vojvode Parmskega, je najbolj ogro\xc5\xbeala ju\xc5\xbene province. Te so bile med gospodarsko najrazvitej\xc5\xa1imi, mo\xc4\x8dno je bilo plemstvo in raz\xc5\xa1irjeni stari privilegiji. Bile so najmanj navdu\xc5\xa1ene za tveganja upora in prevladovala je katoli\xc5\xa1ka vera. Tako so se po prihodu velike \xc5\xa1panske vojske odlo\xc4\x8dile, da se podredijo \xc5\xa1panskim zahtevam._NEWLINE_Grofiji Hainault in Artois in valonske mestne grofije Lille, Douai in Orchies so se v pogodbi zavezale, da se bodo podredile \xc5\xa1panski oblasti in sprejele katoli\xc5\xa1tvo kot edino dovoljeno vero (vse druge vere bodo prepovedane), \xc4\x8de bodo \xc5\xa0panci umaknili \xc4\x8dete z njihovih ozemelj, \xc4\x8de bo upravljanje de\xc5\xbeele organizirano na enak na\xc4\x8din kot v \xc4\x8dasu habsbur\xc5\xa1kega cesarja Karla V. (v katerem bodo doma\xc4\x8dini zastopani z dvema tretjinama \xc4\x8dlanov) in \xc4\x8de bodo vrnjeni vsi privilegiji, ki so veljali pred za\xc4\x8detkom nizozemskega upora._NEWLINE_V odziv na arra\xc5\xa1ko zvezo so se severne nizozemske province slabe tri tedne kasneje povezale v utrechtsko zvezo.'